## Zakon o izmjenama i dopunama Osnovnoga krivičnog zakona Republike Hrvatske

### NN 28/1996 (12.4.1996.), Zakon o izmjenama i dopunama Osnovnoga krivičnog zakona Republike Hrvatske

# **ZASTUPNIČKI DOM SABORA REPUBLIKE HRVATSKE**

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA OSNOVNOGA KRIVIČNOG ZAKONA REPUBLIKE HRVATSKE**

Proglašavam Zakon o izmjenama i dopunama Osnovnoga krivičnog zakona
Republike Hrvatske, koji je donio Zastupnički dom Sabora Republike Hrvatske
na sjednici 29. ožujka 1996.

Broj: 01-96-690/1

Zagreb, 3. travnja 1996.

Predsjednik

Republike Hrvatske

**dr. Franjo Tuđman,** v. r.

## **ZAKON**

### **O IZMJENAMA I DOPUNAMA OSNOVNOGA KRIVIČNOG ZAKONA REPUBLIKE HRVATSKE**

Članak 1.

U Osnovnom krivičnom zakonu Republike Hrvatske ("Narodne novine", br.
31/93 \_ pročišćeni tekst, 35/93. ispr. 108/95. i 16/96. \_ ispr.) u članku
36. stavku 1. riječi: "pet tisuća hrvatskih dinara", "dva milijuna hrvatskih
dinara" i "pet milijuna hrvatskih dinara", zamjenjuju se riječima: "dvjesto
pedeset kuna", "sto tisuća kuna" i "dvjestopedeset tisuća kuna".

U stavku 3. riječi: "deset tisuća hrvatskih dinara" zamjenjuju se riječima:
"petsto kuna".

Članak 2.

U članku 39. stavku 1. točki 6. riječi: "pet tisuća hrvatskih dinara"
zamjenjuju se riječima: "dvjestopedeset kuna".

Članak 3.

U članku 43. stavku 2. točki 4. riječi: "dva milijuna hrvatskih dinara
i "pet milijuna hrvatskih dinara" zamjenjuju se riječima: "sto tisuća kuna"
i "dvjestopedeset tisuća kuna".

Članak 4.

U članku 45. stavku 3. riječi: "deset tisuća hrvatskih dinara" zamjenjuju
se riječima: "petsto kuna".

Članak 5.

Iza članka 112. dodaje se novi članak 112a. koji glasi:

**"Objavljivanje sadržaja državne ili vojne tajne**

Članak 112a.

(1) Tko objavi sadržaj ili dio sadržaja podatka ili dokumenta za koji
zna da predstavlja državnu ili vojnu tajnu,

kaznit će se novčanom kaznom ili zatvorom do tri godine.

(2) Ako je djelo iz stavka 1. ovoga članka počinjeno za vrijeme ratnog
stanja ili neposredne ratne pogibelji ili je dovelo do ugrožavanja sigurnosti,
gospodarske ili vojne moći Republike Hrvatske,

počinitelj će se kazniti zatvorom do pet godina."

Članak 6.

U članku 147. stavku 1. riječi: "dvjesto tisuća hrvatskih dinara" zamjenjuju
se riječima: "deset tisuća kuna".

Članak 7.

Iza članka 151. dodaje se novi članak 151a. koji glasi:

**"Prikrivanje protuzakonito dobivenog novca**

Članak 151a.

(1) Tko u bankarskom, novčarskom ili drugom poslovanju uloži, preuzme,
zamijeni, raspača novac ili na drugi način prikrije pravi izvor novca odnosno
predmeta ili prava priskrbljena novcem za koji zna da je pribavljen nekom
protuzakonitom radnjom,

kaznit će se novčanom kaznom ili zatvorom do tri godine.

(2) Tko u bankarskom, novčarskom ili drugom poslovanju uloži, preuzme,
zamijeni, raspača novac ili na drugi način prikrije pravi izvor novca odnosno
predmeta ili prava priskrbljena novcem za koji zna da je pribavljen kaznenim
djelom,

kaznit će se novčanom kaznom ili zatvorom do pet godina.

(3) Tko djela iz stavka 1. ili 2. ovoga članka počini kao član udruženja
organiziranog radi činjenja tih krivičnih djela ili se bavi prikrivanjem
pravog izvora novca, odnosno predmeta ili prava priskrbljena novcem, pribavljenim
protuzakonitom radnjom ili kaznenim djelom,

kaznit će se zatvorom od jedne do deset godina.

(4) Tko ostvarujući djela iz stavka 1. ili 2. ovoga članka postupa s
nehatom glede spoznaje o protuzakonitosti radnje ili kaznenog djela kojim
je novac pribavljen,

kaznit će se novčanom kaznom ili zatvorom do jedne godine.

(5) Protuzakonito dobiveni novac, odnosno predmeti iz stavka 1. i 2.
ovoga članka oduzet će se, a prava utvrditi ništavim.

(6) sud može počinitelja djela iz stavka 1., 2. i 3. ovoga članka osloboditi
od kazne ako je dobrovoljno bitno pridonio otkrivanju djela."

Članak 8.

U članku 152. stavku 1. riječi: "petsto tisuća hrvatskih dinara" zamjenjuju
se riječima: "dvadesetpet tisuća kuna".

U stavku 2. riječi: "dva milijuna hrvatskih dinara" zamjenjuju se riječima:
"sto tisuća kuna".

Članak 9.

Članak 196. mijenja se i glasi:

**"Zlouporaba opojnih droga**

Članak 196.

(1) Tko neovlašteno posjeduje tvari ili preparate koji su propisom proglašeni
opojnim drogama,

kaznit će se novčanom kaznom ili zatvorom do jedne godine.

(2) Tko neovlašeno proizvodi, prerađuje, prodaje ili nudi na prodaju,
ili radi prodaje kupuje, drži ili prenosi, ili posreduje u prodaji ili
kupnji, ili na drugi način neovlašteno stavlja u promet tvari ili preparate
koji su propisom proglašeni opojnim drogama,

kaznit će se zatvorom od jedne do deset godina.

(3) Ako su djelo iz stavka 2. ovoga članka počinile dvije ili više osoba
koje su se udružile radi činjenja tih djela, ili je počinitelj toga djela
organizirao mrežu preprodavatelja ili posrednika,

počinitelj će se kazniti zatvorom najmanje tri godine.

(4) Tko neovlašteno pravi, nabavlja, posreduje ili daje na uporabu opremu,
materijal ili supstancije za koje zna da su namijenjene za proizvodnju
opojnih droga,

kaznit će se zatvorom od tri mjeseca do pet godina.

(5) Tko navodi drugoga na uživanje opojne droge, ili mu dade opojnu
drogu da je uživa on ili druga osoba, ili stavi na raspolaganje prostorije
radi uživanja opojne droge, ili na drugi način omogući drugome uživanje
opojne droge,

kaznit će se zatvorom od tri mjeseca do pet godina.

(6) Ako je djelo iz stavka 5. ovoga članka počinjeno prema djetetu,
maloljetnoj, duševno bolesnoj, privremeno duševno poremećenoj osobi, osobi
zaostalog duševnog razvoja ili prema više osoba, ili je izazvalo osobito
teške posljedice,

počinitelj će se kaznit zatvorom od jedne do deset godina.

(7) Opojne droge i sredstva za njihovo spravljanje oduzet će se.

(8) Sud može počinitelja djela iz stavka 1., 2., 3. 4. i 5. ovoga članka
osloboditi od kazne, ako je ovaj dobrovoljno bitno pridonio otkrivanju
djela."

Članak 10.

Članak 197. briše se.

Članak 11.

U članku 206. naziv kaznenog djela mijenja se i glasi:

**"Prikazivanje i izrada pornografskog materijala"**

Iza stavka 1. dodaju se stavci 2. i 3. koji glase:

"(2) Tko snimi osobu mlađu od 14 godina za izradu slika, audiovizualnog
materijala ili drugih predmeta pornografskog sadržaja, ili prodaje, ili
raspačava, ili prikazuje takav materijal, ili dijete navede na sudjelovanje
u pornografskoj priredbi,

kaznit će se novčanom kaznom ili zatvorom do tri godine.

(3) Predmeti i sredstva iz stavka 1. i 2. ovoga članka oduzet će se."

Članak 12.

Uračunavanje pritvora i drugih lišenja slobode u svezi s krivičnim djelom
u novčanu kaznu po pravomoćno donesenim presudama, od dana stupanja na
snagu ovoga Zakona obavljat će se po odredbama ovoga Zakona.

Zamjena novčane kazne zatvorom po pravomoćno donesenim presudama do
dana stupanja na snagu ovoga Zakona, provodit će se po propisima koji su
važili u vrijeme donošenja presude.

Članak 13.

U cijelom tekstu Zakona riječi: "javni tužitelj" u odgovarajućem padežu
zamijenjuju se riječima: "državni odvjetnik" u odgovarajućem padežu.

Članak 14.

Predmete primljene u rad kod sudova do stupanja na snagu ovoga Zakona
u kojima će doći do izmjena kvalifikacije djela ili do izmjene stvarne
nadležnosti suda, dovršit će ti sudovi. Ako viši sud nakon stupanja na
snagu ovoga Zakona ukine odluku nižeg suda, predmet će se ustupiti nadležnom
sudu.

Članak 15.

Ovaj Zakon stupa na snagu osmoga dana do dana objave u "Narodnim novinama".

Klasa: 740-02/92-01/05

Zagreb, 29. ožujka 1996.

ZASTUPNIČKI DOM

SABORA REPUBLIKE HRVATSKE

Predsjednik

Zastupničkog doma Sabora

**akademik Vlatko Pavletić**, v. r.

Zakon, NN 28/1996-544